ועדת הכספים, כנסת 20, פרוטוקול מספר 1205, 2018-12-31 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בסעיף ראשון: אישור מוסדות ציבור לעניין סעיף 46 לפקודת מס הכנסה.

משה גפני: ארז, בבקשה.

ארז אורעד: בוקר טוב לכולם, אני מתכבד להביא בפני חברי הכנסת המכובדים את אישור מוסדות ציבור לפי סעיף 46, ברשימה שמספרה 13-283-18.

ארז אורעד: זאת רשימה מיוחדת כי היא חותמת את השנה האזרחית הזאת ואת המושב הזה של ועדת הכספים.

ארז אורעד: אני חייב לציין שהרשימה הזאת חותמת כמות של 650 אישורים, כבוד הרב גפני, של סעיף 46 שניתנו בשנת 2018 לעומת לפני חמש שנים.

משה גפני: איפה גר גפני משה הזה?

ארז אורעד: רק רגע.

ארז אורעד: אני מציין אתכם לטובה על שיתוף הפעולה.

ארז אורעד: אנחנו חותמים את השנה האזרחית הזאת עם הרשימה הזאת – 650 אישורים, וזה תודות לשיתוף הפעולה.

ארז אורעד: בכל פעם שביטלו דיון, תמיד דאגתם לשים את הרשימות האלה בראש סדר-היום וזה באמת דבר שהוא לא מובן מאליו.

ארז אורעד: על כך אני מודה.

ארז אורעד: אני מבקש מחברי הכנסת הנכבדים, חברי ועדת הכספים וכבוד הרב גפני, לאשר את הרשימה שמספרה 13-283-18.

ארז אורעד: תודה רבה.

משה גפני: איפה גר גפני משה הזה?

ארז אורעד: אני לא יודע איפה הוא גר.

משה גפני: בסעיף 41, היושב-ראש הוא גפני משה.

משה גפני: אני שואל איפה הוא גר.

ארז אורעד: אני צריך למצוא איפה הוא גר.

ארז אורעד: לא מצוין היכן הוא גר.

משה גפני: לי אין קשר עם השם הזה.

ארז אורעד: העמותה הזאת מתקיימת ופועלת במודיעין עילית.

ארז אורעד: השם הזה בלט כי זה לא שם שכיח.

מיכאל מלכיאלי: על פי שם המוסד, שזה נחמן מאומן, הבנתי שאתה לא קשור.

משה גפני: מה לגבי הנושא של ניהול תקין?

גתית שומכר: אני מנהלת חטיבת רווחה ברשם העמותות.

גתית שומכר: העמותות והחברות לתועלת הציבור שנבדקו, יש להן או אישור על הגשת מסמכים או אישור ניהול תקין.

משה גפני: יפה.

משה גפני: ארז, אני מאוד משבח אותך על העניין הזה.

משה גפני: אני משבח אתכם, למעשה, את כולם.

משה גפני: הקצב הוא קצב שלא הורגלתי בו בשנים עברו.

משה גפני: הקצב היה הרבה יותר איטי ואני מברך אתכם על זה.

משה גפני: זה גם מעיד על העובדה שהממשלה יוצאת מדברים, אבל אתם יודעים לתת את המענה כפי שמגיע על פי החוק.

משה גפני: אני מודה לך על כך.

משה גפני: רבותיי, אני עובר להצבעה.

משה גפני: מי בעד אישור מוסדות ציבור כפי שהביא אותם ארז אורעד.

משה גפני: נא להצביע.

משה גפני: בעד הבקשה – פה אחד

משה גפני: נמנעים – אין

משה גפני: הרשימה אושרה.

משה גפני: מיקי לוי, הצעה לסדר, בבקשה.

מיקי לוי: אדוני, קיימנו כאן דיון בנושא של הפסקת הפעילות באזור התעשייה בכפר קאסם, של מפעל ישראמרין.

מיקי לוי: לצערי לא נמצא פתרון.

משה גפני: חיפשתי את המנכ"ל עכשיו והוא באמצע נאום בכנס.

משה גפני: אני תכף אדבר איתו שוב.

מיקי לוי: לא נמצא פתרון.

מיקי לוי: משרד הפנים לא נתן לזה איזשהו סיכוי ומחר 60 עובדים ילכו הביתה ועוד 200 עובדי קבלן יפסיקו לעבוד.

מיקי לוי: היה אפשר, כמו שמצאנו פתרון באזור התעשייה ירקון, להאריך את האישור בכפר קאסם.

מיקי לוי: סתם חבל כי אין מה לעשות בימיה האחרונים של הכנסת.

מיקי לוי: הכנסת סיימה את ימיה ולכן אני לא רואה אפשרות לבוא ולעזור ל-60 העובדים האלה.

מיקי לוי: בהבל פה יכלו להגיד שנותנים להם צ'אנס לעוד שנתיים כדי למנוע את סגירתו של המפעל החשוב הזה.

מיקי לוי: עוד 60 עובדים, עוד 200 עובדי קבלן.

מיקי לוי: אני אומר את זה כי אין לנו זמן לעבוד עבורם.

מיקי לוי: אין לי מה לעשות, אני רק אומר את זה לפרוטוקול.

משה גפני: אני אמור לדבר עם המנכ"ל.

משה גפני: דיברתי עם המנכ"ל גם קודם.

משה גפני: הרי אנחנו דיברנו על זה כאן.

משה גפני: היה נראה כאילו הוא כן יכול למצוא פתרון.

משה גפני: זה לא חייב להיות פתרון שבדיוק מדברים עליו.

משה גפני: אני אדבר איתו כשהוא יסיים.

משה גפני: אני לא מתייאש מהעניין ויכול להיות שנוכל בשתדלנות אולי כן – באמת זה כמו שאתה מציג את זה.

משה גפני: זה 200 עובדים ועוד 60 עובדים שיאבדו את מקום עבודתם.

משה גפני: תודה, הישיבה נעולה.